Imtella' Mejju 20, 2021 Duncan Laurence, il-kantant Olandiż li rebaħ l-aħħar edizzjoni tal-Eurovision Song Contest mhux se jieħu sehem fil-finali tas-Sibt li ġej wara li rriżulta pożittiv għall-Covid-19. Fi stqarrija, l-EBU qalet l-kantant għandu sintomi ħfief tal-COVID u għalhekk ma jistax ikanta live fl-arena ta' Ahoy f'Rotterdam. Madankollu huwa xorta se jidher fil-finali b'mod differenti. L-istqarrija żiedet tgħid li t-Tnejn li għadda Duncan ngħata aċċess għall-arena wara li rriżulta negattiv. Fil-fatt huwa daħal fl-arena biex ikanta fl-ewwel Semi-Finali tat-Tlieta. Huwa beda juri sintomi ħfief l-għada l-Erbgħa u ħareġ pożittiv għall-Covid wara li sarlu test rapidu. "Ovvjament ninsabu ddiżappuntati, kemm għal Duncan, li kien jistħoqqlu l-opportunità li jkanta live fuq il-palk wara r-rebħa li kiseb fl-2019 u s-suċċess dinji permezz ta' Arcade," qal il-producer Eżekuttiv Sietse Bakker. Huwa żied jgħid li Duncan jinsab iddiżappuntat għall-aħħar b'dan l-iżvilupp għax qal li kien ilu jistenna sentejn biex jagħti din il-wirja wara li rnexxielu jirbaħ il-Eurovision għal pajjiżu. L-organizzaturi tal-festival saħqu li qed jadottaw protokoll ta' sigurtà strett ħafna u kull min jersaq lejn l-arena jrid jippreżenta test negattiv tal-Covid-19 li ma jkunx ilu li sar aktar minn 48 siegħa. L-organizzaturi żiedu jgħidu li mindu nfetħet l-arena f'Ahoy saru aktar minn 24,400 test fost il-membri tal-crew, voluntiera, artisti, membri tad-delegazzjonijiet u ġurnalisti. Żied jingħad li minn dawn it-testijiet, kienu biss 16 jew 0.06% li ħarġu pożittivi għall-COVID. Ingħad li fil-biċċa l-kbira tal-każijiet, dawn irriżultaw minn persuni li ma kinux fl-arena jew li ma kinux hem riċentament.